## Rješenje Ustavnog suda Republike Hrvatske broj U-I-414/1993 i dr. od 20

### NN 10/1999 (1.2.1999.), Rješenje Ustavnog suda Republike Hrvatske broj U-I-414/1993 i dr. od 20

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Mladen Žuvela, dopredsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović i Ivan Marijan Severinac, povodom prijedloga za ocjenu ustavnosti
zakona, na sjednici održanoj 20. I. 1999. godine, donio je sljedeće

## **RJEŠENJE**

1. Obustavlja se postupak za ocjenu ustavnosti odredaba članaka 3. i
5. Zakona o ostvarivanju prava iz mirovinskog i invalidskog osiguranja
pripadnika bivše JNA ("Narodne novine", broj 96/93).

2. Ovo rješenje objavit će se u "Narodnim novinama".

Obrazloženje

Rješenjem Ustavnog suda Republike Hrvatske, broj: U-I-414/1993 od 25.
veljače 1998., koje je objavljeno u "Narodnim novinama", broj 27/98, pokrenut
je postupak za ocjenu ustavnosti zakonskih odredaba navedenih u izreci,
jer je Ustavni sud ocijenio osnovanom sumnju predlagatelja u ustavnost
odredaba kojima je određena visina već ostvarenih mirovina pripadnika bivše
JNA odnosno visina mirovina koje pripadnici bivše JNA tek trebaju ostvariti
u Republici Hrvatskoj u odnosu na ustavne odredbe kojima se jamči sloboda,
jednakost, poštivanje prava čovjeka, vladavina prava.

Pokrećući postupak ustavnosudske ocjene, Ustavni sud je ukazao na određene
nejasnoće i dvojbe nastale u primjeni osporenog Zakona sa svrhom poticanja
zakonodavnog tijela Republike Hrvatske da u okviru svoje nadležnosti na
odgovarajući način razriješi spornu pravnu situaciju.

Na sjednici Suda od 23. prosinca 1998. godine nije meritorno odlučeno
o predmetu. Kako izneseni prijedlozi glede konačnog rješavanja pitanja
ustavnosti osporenih odredaba nisu dobili potrebiti broj glasova, to nije
donijeta odluka u smislu članka 19. stavak 1. Ustavnog zakona o Ustavnom
sudu Republike Hrvatske ("Narodne novine", broj 13/91), kojim je propisano
da Ustavni sud donosi odluke i rješenja većinom glasova svih sudaca.

Odluka o obustavi ustavnosudskog postupka je donesena zbog sljedećeg:

Od 1. siječnja 1999. godine u primjeni je novi Zakon o mirovinskom osiguranju,
koji je stupio na snagu osmog dana od dana objave, a objavljen je u "Narodnim
novinama", broj 102 od 29. srpnja 1998. godine.

Odredbom članka 194. stavak 1. točka 5. toga Zakona propisano je da
na dan početka njegove primjene prestaje važiti osporeni Zakon o ostvarivanju
prava iz mirovinskog i invalidskog osiguranja pripadnika bivše JNA.

S obzirom na navedeno Ustavni sud je zaključio da su nastupile ustavnopravne
pretpostavke utvrđene u članku 27. Ustavnog zakona o Ustavnom sudu Republike
Hrvatske ("Narodne novine", broj 13/91) prema kojem se postupak obustavlja
ako tijekom postupka osporeni akt prestane važiti ili bude usklađen s Ustavom
i zakonom.

Stoga je temeljem navedene odredbe riješeno kao u izreci (točka 1.).

Objava ovog rješenja (točka 2. izreke) temelji se na odredbi članka
20. stavak 1. Ustavnog zakona o Ustavnom sudu Republike Hrvatske.

Broj: U-I-414/1993 i dr.
Zagreb, 20. siječnja 1999.

USTAVNI SUD REPUBLIKE HRVATSKE

Dopredsjednik
**Mladen Žuvela,** v. r.

Rješenje, NN 10/1999-255